钦定古今图书集成/方舆汇编/职方典/第1288卷 > 《游观音岩记》前人
## 钦定古今图书集成/方舆汇编/职方典/第1288卷 > 《游观音岩记》前人

天柱县之成，盖收功于人力而取灵于山峦者。先是
山脉自南来，未至城，为巨壑中断。朱君谋所以彝之，
导胜气入城，则计水自南陇灌北畦，若车壑，而阻水
且虞涸。久之，熟视其原泉，可于山腰分东西流也。因
决计堕高丘，实巨壑，坦然平壤。自是建县之议成，民
苗安堵，渐开文物矣。题其处曰：“分水汊。”是日，朱君取
木板横跨两崖间，以设供具；偕余观水之分流，硁𥔀
有声。已复沿山而上，北望邑治，苍山朝拱，时及有秋
禾，高六、七尺，铺金遍野，风动纹生，不见其际。朱君召
土人曰：“曷筑亭于此？”余因以“稻香名之，则有记矣。”复
登城垣，由南而东、而北，皆新拓者。门耸磔阁，联以栋
厦。至观音阁，与观音岩遥对焉。望之石壁流云，洞窟
如凿，而鸟道柴扉，秋色倍胜。酒数行，下城有池曰“龙
泉喷玉”，跨以亭。出北门，稍行里许，涉清溪，入紫云岩。
岩石列峙，三门如宫寺、仪门之状，其上莲花座，皆天
成者。入内为真武庙，为佛殿。自岩至殿，一带山冈，而
外更一冈护之，若重城然。相距二丈许，截然不相及，
泉流泻入通津，亦奇观也。出岩折而东，渡江北行里
许，观音岩在焉。壁立峭崿，累级而升，傍壁为楼，缘楼
入洞，南望诸山，若在云影间，飞青凝紫，冉冉而近矣。
洞固高敞，前数日朱君培其基，令凭虚睇视，不为楼楯所蔽，以故瞻瞩益遐。入夜酒始罢。天柱县治开刱，
甫即事，而名胜之地，亦渐次呈其佳丽。虽地灵宣泄
有时，然亦朱君精敏优裕，足以扬揭其秘。不然自有
宇宙便有此山，胡独于今日哉。